Davlat ro‘yxatidan o‘tmasdan tadbirkorlik faoliyatini amalga oshiruvchi jismoniy shaxslardan qat’iy belgilangan soliqni undirish tartibi to‘g‘risidagi nizomni tasdiqlash haqida

O‘zbekiston Respublikasi Prezidentining 2012-yil 25-dekabrdagi PQ–1887-son “O‘zbekiston Respublikasining 2013-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qaroriga (O‘zbekiston Respublikasi qonun hujjatlari to‘plami, 2012-yil, 52-son, 587-modda) muvofiq O‘zbekiston Respublikasi Moliya vazirligi va Davlat soliq qo‘mitasi qaror qiladilar:
 1. Davlat ro‘yxatidan o‘tmasdan tadbirkorlik faoliyatini amalga oshiruvchi jismoniy shaxslardan qat’iy belgilangan soliqni undirish tartibi to‘g‘risidagi nizom ilovaga muvofiq tasdiqlansin.
 2. Mazkur qaror rasmiy e’lon qilingan kundan e’tiboran kuchga kiradi.
 Mazkur Nizom O‘zbekiston Respublikasi Prezidentining 2012-yil 25-dekabrdagi PQ–1887-son “O‘zbekiston Respublikasining 2013-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qaroriga (O‘zbekiston Respublikasi qonun hujjatlari to‘plami, 2012-yil, 52-son, 587-modda) muvofiq davlat ro‘yxatidan o‘tmasdan tadbirkorlik faoliyatini amalga oshiruvchi jismoniy shaxslardan qat’iy belgilangan soliqni undirish tartibini belgilaydi.
 1. O‘zbekiston Respublikasi Prezidentining 2012-yil 25-dekabrdagi PQ–1887-son “O‘zbekiston Respublikasining 2013-yilgi asosiy makroiqtisodiy ko‘rsatkichlari prognozi va Davlat budjeti parametrlari to‘g‘risida”gi qaroriga muvofiq jismoniy shaxslar tomonidan yakka tartibdagi tadbirkor sifatida davlat ro‘yxatidan o‘tmasdan faoliyat turlarini amalga oshirish holatlari aniqlangan taqdirda, davlat soliq xizmati organlari tegishli faoliyat turi bo‘yicha belgilangan stavkadan kelib chiqqan holda hisoblangan qat’iy belgilangan soliqni yillik hajmda bir yo‘la undiradilar.
 2. Jismoniy shaxslar tomonidan davlat ro‘yxatidan o‘tmasdan tadbirkorlik faoliyatini amalga oshirish holatlarini aniqlash davlat soliq xizmati organlari tomonidan qonun hujjatlariga muvofiq amalga oshiriladi.
 3. Mazkur Nizom yakka tartibdagi tadbirkorlar shug‘ullanishi mumkin bo‘lmagan faoliyat turlarini amalga oshirayotgan jismoniy shaxslarga tatbiq etilmaydi.
 4. Jismoniy shaxslar tomonidan tadbirkorlik faoliyatini davlat ro‘yxatidan o‘tmasdan amalga oshirish holatlari aniqlangan taqdirda, davlat soliq xizmati organi xodimi O‘zbekiston Respublikasi Ma’muriy javobgarlik to‘g‘risidagi kodeksida (O‘zbekiston Respublikasi Oliy Kengashining Axborotnomasi, 1995-yil, 3-son, 6-modda) belgilangan tartibda ma’muriy huquqbuzarlik to‘g‘risidagi bayonnoma rasmiylashtiradi. 
 5. Jismoniy shaxs tomonidan tadbirkorlik faoliyatini davlat ro‘yxatidan o‘tmasdan amalga oshirish holatini aniqlagan davlat soliq xizmati organi xodimi ikki ish kuni davomida tadbirkorlik faoliyatini davlat ro‘yxatidan o‘tmasdan amalga oshirgan jismoniy shaxsga mazkur Nizomning 1-ilovasiga muvofiq shakldagi Qat’iy belgilangan soliqning yillik summasini to‘lash to‘g‘risidagi talabnomani belgilangan tartibda taqdim etadi.
 Agar jismoniy shaxsning tadbirkorlik faoliyatini amalga oshirish joyi uning doimiy yashash joyidan farq qilsa, u holda ushbu jismoniy shaxsni aniqlagan davlat soliq xizmati organi ikki ish kuni davomida mazkur Nizomning 2-ilovasiga muvofiq shaklda Tadbirkorlik faoliyatini davlat ro‘yxatidan o‘tmasdan amalga oshiruvchi jismoniy shaxs to‘g‘risidagi ma’lumotlarni qat’iy belgilangan soliqning yillik summasini hisoblash uchun jismoniy shaxsning doimiy yashash joyidagi davlat soliq xizmati organiga yuboradi.
 6. Jismoniy shaxsning doimiy yashash joyidagi davlat soliq xizmati organi Qat’iy belgilangan soliqning yillik summasini to‘lash to‘g‘risidagi talabnomani taqdim etgan yoki boshqa davlat soliq xizmati organidan Davlat ro‘yxatidan o‘tmasdan tadbirkorlik faoliyatini amalga oshiruvchi jismoniy shaxs to‘g‘risidagi ma’lumotlarni olgan kundan boshlab uch ish kuni ichida joriy yilning 1-yanvari holatidagi eng kam ish haqi miqdori va jismoniy shaxs tomonidan davlat ro‘yxatidan o‘tmasdan tadbirkorlik faoliyatini amalga oshirish holati aniqlangan sanaga qat’iy belgilangan soliq stavkasidan kelib chiqib hisoblangan qat’iy belgilangan soliqning yillik summasini ushbu soliq to‘lovchining shaxsiy kartochkasida aks ettiradi. Agar qat’iy belgilangan soliqning doimiy yashash joyi bo‘yicha stavkasi tadbirkorlik faoliyatni amalga oshirish joyidagi stavkasidan farq qilsa, u holda yuqorida ko‘rsatilgan stavkalar ichidan eng yuqorisi qo‘llaniladi. Bunda qat’iy belgilangan soliqning yillik summasini hisoblab chiqarishda imtiyozlar qo‘llanilmaydi.
 7. Davlat soliq xizmati organlari tomonidan tadbirkorlik faoliyatini davlat ro‘yxatidan o‘tmasdan amalga oshiruvchi sifatida aniqlangan jismoniy shaxs tadbirkorlik faoliyatini davlat ro‘yxatidan o‘tmasdan amalga oshirish holati aniqlangan sanadan boshlab o‘ttiz kun ichida qat’iy belgilangan soliqning yillik summasini to‘lashi yoki ushbu muddat davomida yakka tartibdagi tadbirkor sifatida davlat ro‘yxatidan o‘tishi lozim.
 Agar davlat soliq xizmati organlari tomonidan tadbirkorlik faoliyatini davlat ro‘yxatidan o‘tmasdan amalga oshiruvchi sifatida aniqlangan jismoniy shaxs davlat ro‘yxatidan o‘tmasdan tadbirkorlik faoliyatini amalga oshirish holati aniqlangan sanadan boshlab o‘ttiz kun ichida qat’iy belgilangan soliqning yillik summasini to‘lamagan va ushbu muddat davomida yakka tartibdagi tadbirkor sifatida davlat ro‘yxatidan o‘tmagan bo‘lsa, u holda qarz summasi O‘zbekiston Respublikasi Soliq kodeksida (O‘zbekiston Respublikasi qonun hujjatlari to‘plami, 2007-y., 52 (I)-son) belgilangan tartibda undiriladi.
 8. Yakka tartibdagi tadbirkor sifatida davlat ro‘yxatidan o‘tgan jismoniy shaxsga qat’iy belgilangan soliqning hisoblangan yillik summasini o‘n ikki oy davomida ushbu davr uchun qat’iy belgilangan soliq bo‘yicha kelgusi soliq majburiyatlari hisobiga to‘lash huquqi beriladi.
 Agar jismoniy shaxs davlat ro‘yxatidan o‘tmasdan amalga oshirgan tadbirkorlik faoliyati turidan farqli ravishda boshqa faoliyat turi bo‘yicha davlat ro‘yxatidan o‘tgan bo‘lsa, u holda amalga oshirayotgan tadbirkorlik faoliyat turi bo‘yicha qat’iy belgilangan soliq bo‘yicha majburiyatlarini bajarish bilan birga, unga qat’iy belgilangan soliqning hisoblangan yillik summasini o‘n ikki oy davomida teng ulushlarda to‘lash huquqi beriladi.
 9. Qat’iy belgilangan soliq bo‘yicha soliq majburiyatlarini uzish har oy teng ulushlarda har oyning 10-sanasidan kechiktirmay amalga oshiriladi. Agar to‘lanishi lozim bo‘lgan qat’iy belgilangan soliq yillik summasining to‘lanmagan qismi kelgusi yilga o‘tadigan bo‘lsa, u holda ushbu to‘lanmagan summa eng kam ish haqining kelgusi yildagi 1-yanvar holatidagi miqdoridan kelib chiqib qayta hisoblanishi lozim. O‘n ikki oy tugagunga qadar yakka tartibdagi tadbirkor faoliyatini to‘xtatganda yoki tugatganda qat’iy belgilangan soliqning to‘lanmagan summasi O‘zbekiston Respublikasi Soliq kodeksida belgilangan tartibda undiriladi.
 10. Yakka tartibdagi tadbirkorlar zimmasida qonun hujjatlarida belgilangan tartibda O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasiga fuqarolarning sug‘urta badallarini to‘lash bo‘yicha majburiyatlari saqlanib qolinadi.
 11. Qat’iy belgilangan soliqning bo‘lib-bo‘lib to‘lanadigan summasi o‘z vaqtida to‘lanmagan taqdirda unga nisbatan O‘zbekiston Respublikasi Soliq kodeksida nazarda tutilgan tartibda penya hisoblanadi.
 12. Davlat soliq xizmati organlari qonun hujjatlariga muvofiq mazkur Nizom bajarilishi ustidan nazoratni amalga oshiradilar.